MINISTERSTVO ZDRAVOTNÍCTVA
SLOVENSKEJ REPUBLIKY
__________________________________
Číslo:  

Materiál na rokovanie 
Legislatívnej rady vlády 
Slovenskej republiky 

N á v r h

vyhlášky Ministerstva zdravotníctva Slovenskej republiky, ktorou sa ustanovujú podrobnosti o prevádzke kúpalísk a podrobnosti o požiadavkách na kvalitu vody kúpalísk, vody na kúpanie a jej kontrolu									

Podnet:

§ 12 ods. 9 zákona č. ……/2005 Z.z. o verejnom zdravotníctve a o zmene a doplnení niektorých zákonov 		Obsah materiálu:

1.	Návrh vyhlášky

Predkladá:

Rudolf Zajac
minister zdravotníctva
Slovenskej republiky

Bratislava 30. júna 2005 

(Návrh)

Vyhláška
Ministerstva zdravotníctva Slovenskej republiky

z ............/2005,

ktorou sa ustanovujú podrobnosti o prevádzke kúpalísk a podrobnosti o požiadavkách na kvalitu vody kúpalísk, vody na kúpanie a jej kontrolu

Ministerstvo zdravotníctva Slovenskej republiky podľa § 12 ods. 9 zákona č. ……/2005 Z.z. o verejnom zdravotníctve a o zmene a doplnení niektorých zákonov ustanovuje:

§ 1
Predmet úpravy

Touto vyhláškou sa ustanovujú
a)  ukazovatele kvality vody na kúpanie a ich medzné hodnoty,
b)  rozsah a početnosť kontroly kvality vody na kúpanie,
c)  požiadavky na vybavenie, priestory, dispozičné riešenie a na prevádzku kúpalísk a bazénov   
     umelých kúpalísk,
d)  náležitosti prevádzkového poriadku kúpalísk,
e) rozsah informácií poskytovaných verejnosti o prevádzke prírodných kúpalísk a umelých      kúpalísk

§ 2
Ukazovatele kvality vody na kúpanie a ich medzné hodnoty

(1) Ukazovatele kvality vody na kúpanie a ich medzné hodnoty sú uvedené v prílohe č. 1.
(2) Kvalita vody na kúpanie je vyhovujúca, keď počas uceleného obdobia sledovania kvality vody na kúpanie namerané hodnoty neprekročia medzné hodnoty
a) pre mikrobiologické ukazovatele, pH, rozpustený kyslík, farbu a zápach v 95 % kontrolovaných vzoriek odobratých z toho istého miesta,

b)  pre koliformné baktérie a Escherichia coli v 80 % kontrolovaných vzoriek odobratých z toho istého miesta,
c)   pre ostatné ukazovatele v 90 % kontrolovaných vzoriek,
     pričom žiadna nameraná hodnota ukazovateľa uvedeného v písmenách a) až c) neprekročí       medznú hodnotu ukazovateľa o viac ako 50 % hodnoty uvedenej v prílohe.
(3) Uceleným obdobím sledovania kvality vody na kúpanie podľa odseku 2 sa rozumie jedna kúpacia sezóna (§ 8 ods. 3) alebo jeden kalendárny rok.
(4) Do kontrolovaných vzoriek podľa odseku 1 sa nezahŕňajú vzorky ovplyvnené mimoriadnymi poveternostnými podmienkami, prírodnými katastrofami a záplavami.

§ 3
Rozsah a početnosť kontroly kvality vody na kúpanie

(1) Na prírodnom kúpalisku sa vykoná prieskum prevládajúcich podmienok na hornom toku, ak ide o tečúcu vodu, alebo prieskum okolitých podmienok, ak ide o stojatú vodu; prieskum sa vykoná a pravidelne opakuje na účely získania topografických a geografických údajov a určenia objemu a vlastností znečisťujúcich a potenciálne znečisťujúcich vypúšťaných odpadových vôd a ich vplyvu podľa vzdialenosti od prírodného kúpaliska.
(2) Kontrola kvality vody na kúpanie sa vykonáva podľa prílohy č. 1.

§ 4

Ustanovenia § 2 a 3 sa nevzťahujú na
a)   chemické a fyzikálne ukazovatele pre vodu z prírodného liečivého zdroja1),
b)  vodu na kúpanie, ak podlieha prirodzenému obohateniu o určité látky, ktoré spôsobujú odchýlku od medzných hodnôt uvedených v prílohe; prirodzeným obohatením sa rozumie proces, v ktorom voda na kúpanie získava bez ľudského zásahu určité látky obsiahnuté v podloží,
c) prírodné kúpaliská v pohraničnej oblasti, ak kvalita vody je ovplyvnená vodami prechádzajúcimi hranice.)

§ 5
Požiadavky na vybavenie, priestory a na prevádzku prírodných kúpalísk

(1) Prírodné kúpalisko je vybavené na pláži splachovacími alebo chemickými záchodmi, pisoármi a sprchami tak, aby pri kapacite kúpaliska do 300 osôb
a) pripadol najmenej jeden záchod na 100 žien,
b) pripadol najmenej jeden záchod a jeden pisoár na 300 mužov,
c) pripadla najmenej jedna sprcha na 300 osôb.
(2) Pri kapacite kúpaliska od 300 do 1 000 osôb možno počet záchodov primerane znížiť až na jednu polovicu. Pri kapacite kúpaliska od 1 000 do 2 000 osôb možno počet záchodov primerane znížiť až na jednu tretinu a pri vyššej kapacite kúpaliska ako 2 000 osôb na jednu pätinu najvyššej očakávanej návštevnosti.
(3) Záchody sú 
a) vybavené umývadlom s výtokom studenej pitnej vody a teplej úžitkovej vody, 
b) oddelené pre mužov a ženy a v čase prevádzky musia mať stálu obsluhu.
(4) Kapacita kúpaliska sa určuje tak, aby na jednu osobu pripadlo najmenej 25 m2 vodnej plochy na kúpanie a 6 m2 voľnej oddychovej plochy. Vodná plocha na kúpanie sa vyhradzuje bójami na vodnej hladine.
(5) Ak nie je zabezpečená pre návštevníkov pitná voda,  zabezpečí sa možnosť občerstvenia nealkoholickými nápojmi.
(6) Odpadové vody zo splachovacích záchodov, umyvární a všetkých ostatných objektov sú odvádzané do kanalizácie alebo do vodotesných žúmp na vyvážanie.
(7) Na prírodnom kúpalisku je zabezpečené pravidelné upratovanie všetkých miestností, priestorov a zariadení. Záchody a ich sedadlá, umývadlá a podlahy šatní a spŕch sa najmenej jedenkrát denne umývajú dezinfekčným roztokom. Upratovanie celého areálu a vetranie uzavretých miestností a priestorov sa vykonáva denne. 
(8) Na prírodnom kúpalisku sú odpadové nádoby v počte zodpovedajúcom kapacite kúpaliska a je zabezpečený pravidelný odvoz odpadu. 
(9)  dostupnosť aktuálnych informácií o kvalite vody je zabezpečené prostredníctvom informačných tabúľ umiestnených v blízkosti vody na kúpanie, alebo inými dostupnými formami (napr. masmédiá, internet).

Požiadavky na vybavenie, priestory, dispozičné riešenie a na prevádzku umelých kúpalísk                               a bazénov umelých kúpalísk

§ 6

(1) Umelé kúpalisko je vybavené splachovacími záchodmi, pisoármi a sprchami tak, aby pri kapacite kúpaliska do 300 osôb
a) pripadol najmenej jeden splachovací záchod na 40 žien a najmenej jeden splachovací záchod a jeden pisoár na 60 až 100 mužov,
b) pripadla jedna sprcha na 15 až 20 šatňových jednotiek, ak ide o umelé kúpalisko s krytým bazénom, a jedna sprcha na 60 až 100 šatňových jednotiek, ak ide o umelé kúpalisko s nekrytým bazénom.
(2) Pri kapacite kúpaliska od 300 do 1 000 osôb možno počet záchodov primerane znížiť až na jednu polovicu. Pri kapacite kúpaliska od 1 000 do 2 000 osôb možno počet záchodov primerane znížiť až na jednu tretinu a pri vyššej kapacite kúpaliska ako 2 000 osôb na jednu pätinu najvyššej očakávanej návštevnosti.
(3) Záchody sú
a) vybavené umývadlom s výtokom studenej pitnej vody a teplej úžitkovej vody, 
b) oddelené pre mužov a ženy a umiestnené tak, aby návštevník po použití záchodu prechádzal priestorom so sprchami s teplou vodou, záchody musia mať v čase prevádzky stálu obsluhu.
(4) Na umelom kúpalisku je zabezpečená pre návštevníkov pitná voda fontánkami s pitnou vodou s voľným výtokovým papršlekom. Pri bazéne s dĺžkou 25 m sú najmenej dve takéto fontánky a pri bazéne s dĺžkou 50 m najmenej štyri takéto fontánky.
(5) Na umelom kúpalisku je vyhradený priestor na odpočinok, hru, šport pre deti a dospelých. V tesnej blízkosti detského bazénu nie je možné zriaďovať detské ihriská.
(6 Vo vstupnej časti kúpaliska sú vyhradené priestory pre zamestnancov.
(7) Na na viditeľnom mieste pred vstupom do areálu je umiestnené upozornenie „Zákaz vstupu zvierat“.
(8) Kapacita vodnej plochy sa určí tak, aby na jednu osobu v neplaveckom bazéne pripadli 3 m2 a na jednu osobu v plaveckom bazéne pripadlo 5 m2. Kapacita krytého kúpaliska sa určuje ako jeden a pol - až dvojnásobok kapacity vodnej plochy. Kapacita nekrytého kúpaliska sa určuje ako troj - až päťnásobok kapacity vodnej plochy.
(9) Umelé kúpalisko s krytým bazénom má dispozičné riešenie na
a) príchod do bazénu cez šatne a sprchy,
b) odchod z bazénu cez sprchy, sušiareň a šatne.
(10) Šatne umelého kúpaliska s krytým bazénom sú oddelené pre mužov a ženy, prevádzkovo majú oddelené komunikácie pre obutých a vyzutých návštevníkov a sú vybavené oplachovačom nôh s tečúcou vodou.
§ 7

(1) Na umelom kúpalisku je zabezpečené pravidelné upratovanie všetkých miestností, priestorov a zariadení. Záchody a ich sedadlá, umývadlá a podlahy šatní a spŕch sa najmenej jedenkrát denne umývajú dezinfekčným roztokom. Upratovanie celého areálu a vetranie uzavretých miestností a priestorov sa vykonáva denne.
(2) Na umelom kúpalisku sú odpadové nádoby v počte zodpovedajúcom kapacite kúpaliska a je zabezpečený pravidelný odvoz odpadu.
(3) Informácie o teplote vody a teplote vzduchu sú uvedené každý deň na prístupnom a viditeľnom mieste.
(4) V strojovni a vo filtračnej stanici je sprístupnená schéma celej prevádzky s opisom funkcií a s návodom na obsluhu.
§ 8
(1) Na umelom kúpalisku je zabezpečené  pravidelné čistenie stien a dna bazénov, aby nedochádzalo k tvorbe sedimentov a nárastov; pri čistení nesmie dochádzať k ich uvoľňovaniu do vody na kúpanie.
(2) V bazénoch s recirkuláciou vody sa pred kúpacou sezónou prečistí na recirkulačnom zariadení najmenej jedenkrát celý objem vody bazénu. Počas prevádzky bazénu sa zabezpečí nepretržitá recirkulácia vody a jej dezinfekcia. V bazénoch s celoročnou prevádzkou sa zabezpečí vypustenie celého objemu vody, ak voda nespĺňa ukazovatele kvality uvedené v prílohe č. 1 v tabuľke č. 2, najmenej však jedenkrát za šesť mesiacov.
(3) Kúpacou sezónou podľa odseku 2 sa rozumie obdobie určené prevádzkovateľom kúpaliska spravidla od 15. júna do 15. septembra kalendárneho roku.
(4) V bazénoch bez recirkulácie vody sa zabezpečí výmena vody v množstve 60 l za jeden deň na jedného návštevníka, vypustenie celého objemu vody, ak voda nespĺňa ukazovatele kvality uvedené v prílohe č. 1 v tabuľke č. 2, najmenej však jedenkrát za dva týždne.
(5) V detských bazénoch sa voda vypustí každý deň po skončení prevádzky.
(6) Po vypustení vody z bazénov sa bazény mechanicky očistia, dezinfikujú a opláchnu.
(7) Voda v brodiskách sa vymieňa každú hodinu.
(8) Najnižšia teplota vody v bazénoch je 18 oC. Maximálna teplota vody v plaveckom bazéne je i26 oC, v neplaveckom bazéne 28 oC, v detskom bazéne 30 oC a v oddychovom bazéne 40 oC. Ak je teplota vody v oddychovom bazéne vyššia ako 36 oC, údaj o teplote vody je doplnený upozornením: „Pobyt v bazéne sa neodporúča osobám so srdcovo-cievnym ochorením“.

§ 9

(1) Detský bazén do troch rokov veku má plynulý sklon od 10 cm najviac do 40 cm a v tejto výške je tiež umiestnený prepad. V detskom bazéne sa voda vypúšťa najmenej jedenkrát za osem hodín. V bazéne s recirkuláciou vody sa prefiltruje každú hodinu celý objem vody. Detské bazény na nekrytých kúpaliskách sa zriaďujú na oslnených a zatrávnených miestach.
(2) Neplavecký bazén je určený na rekreačnú pohybovú aktivitu neplavcov; jeho hĺbka vody je najviac 125 cm.
(3) Plavecký bazén je určený pre plavcov na rekreačné a športové plávanie; jeho hĺbka vody je najmenej 90 cm a najviac 180 cm. Skokanská časť bazénu s hĺbkou najmenej 3,4 m je oddelená od plaveckej časti.
(4) Oddychový bazén je bazén s oddychovým režimom pobytu osôb v ňom, s obmedzeným pohybom a so zákazom plávania; jeho hĺbka vody je najviac 120 cm. Na okrajoch oddychového  bazénu sú držadlá.

§ 10

(1) Všetky kúty a hrany dna a stien bazénov sú zaoblené, aby sa umožnilo ich ľahké čistenie. Povrch stien a dna bazénu je hladký, biely alebo svetlej farby, ľahko čistiteľný, bez trhlín, výstupkov a priehlbín.
(2) Spôsob prítoku a odtoku vody z bazénov je zabezpečený tak, aby sa v bazéne dôkladne premiešala voda privádzaná do bazénu s vodou v bazéne. Vtokové a odtokové otvory sa rozmiestňujú tak, aby nevznikali skratové prúdy a miesta s pomalou výmenou vody. Vypúšťacie otvory sa zabezpečia tak, aby nemohlo dôjsť k prisatiu užívateľov bazénu. Ak sa na plnenie bazénu používa termálna voda zmiešaná s úžitkovou vodou, zmiešanie vody alebo jej chladenie sa zabezpečí pred vtokom do bazénu. Technickým riešením výmeny vody sa zabezpečí, aby sa najmenej 30 % vody odvádzalo prepadovými hranami na účely čistenia hladiny vody v bazéne.
(3) Odvetrávanie priestoru nad hladinou bazénu sa zabezpečuje úrovňou hladiny, ktorá nie je nižšia ako 30 cm pod úrovňou okolitej plochy. Prepadová hrana sa zriaďuje na úrovni najvyššej hladiny vody.
(4) Okolo bazénu je zabezpečená najmenej 1,1 m široká, hladká, nešmykľavá, spevnená a ľahko čistiteľná plocha so sklonom od bazénu. Na vonkajšom obvode bazénu je odvodňovací žľab, okraj bazénu je zabezpečený tak, aby sa nečistoty nesplachovali do vody bazénu..
(5) Všetky komunikácie v okolí bazénov a schody do bazénov, sprchy a chodby v krytých bazénoch s vlhkým povrchom sú zabezpečené nešmykľavým povrchom, pričom použitý materiál má byť ľahko čistiteľný.
(6) Hĺbka bazénu je v jeho jednotlivých častiach zreteľne vyznačená podľa účelu jeho využívania.
(7) V sústave bazénov sa zabezpečí, aby nepretekala voda z bazénu do bazénu.
(8) Nekryté bazény s celoročnou prevádzkou majú zabezpečené napojenie na vykurované objekty, z ktorých sa vstupuje do bazénov.
(9) Vstup do nekrytých bazénov je zabezpečený cez brodiská najmenej 1,1 m široké s výškou, ktorá umožní napustenie vody do výšky 10 cm až 15 cm.
(10) Úpravňa vody bazénov s recirkuláciou vody má potrebnú kapacitu vyplývajúcu z objemu bazénu a z intenzity recirkulácie vody. Intenzita recirkulácie vody a množstvo riediacej vody sa určuje podľa počtu návštevníkov  za jeden deň tak, aby boli dodržané medzné hodnoty ukazovateľov kvality vody uvedené v prílohe č. 1 v tabuľke č.2.
(11) Bazény umelých kúpalísk sú vybavené prietokomerom na prítok recirkulovanej vody do úpravne. Prívod riediacej vody je vybavený samostatným registračným vodomerom.

§ 11

(1) V krytých bazénoch je zabezpečené osvetlenie, vetranie, vykurovanie a správna akustika.
(2) Osvetlenie krytých bazénov je vyhovujúce za predpokladu, že spĺňa tieto hodnoty:
a) 300 luxov na verejné osvetlenie a plavecký výcvik,
b) 500 luxov na preteky v bazénoch s dĺžkou 50 m,
c) 200 luxov na upratovanie.
(3) Meranie osvetlenia krytých bazénov sa vykonáva 1 m nad hladinou vodnej plochy. Osvetlenie krytých bazénov je riešené tak, aby neoslňovalo.
(4) V bazénovej hale je teplota vzduchu vyššia ako teplota vody v bazéne o 1 oC až 3 oC. Teplota vzduchu v sprchách je 24 oC až 27 oC, v šatniach 20 oC až 22 oC a vo vstupnej hale 18 oC až 20 oC.
(5) Všetky miestnosti a priestory objektov krytých bazénov sa vetrajú, pričom vetranie spŕch a záchodov je podtlakové.
(6) Relatívna vlhkosť vzduchu v hale bazénu je najviac 65 %, v sprchách 85 % a v ostatných priestoroch s výnimkou parnej komory najviac 50 %.

§ 12
Vybavenie prírodných kúpalísk a umelých kúpalísk pri poskytovaní prvej pomoci a zabezpečovaní dozoru

(1) Na prírodnom kúpalisku a umelom kúpalisku je vyhradená miestnosť na poskytovanie prvej pomoci, vybavená skrinkou na prvú pomoc a prostriedkami na poskytovanie prvej pomoci a predlekárskej pomoci.
(2) Na zabezpečenie dozoru nad bezpečnou prevádzkou kúpaliska, prevádzkovou hygienou kúpaliska a na poskytovanie prvej pomoci je na prírodných kúpaliskách a umelých kúpaliskách zabezpečený dozor kvalifikovanými plavčíkmi, vybavenými záchrannými prostriedkami.

§ 13
Náležitosti prevádzkového poriadku prírodných kúpalísk a umelých kúpalísk

(1) Prevádzkový poriadok prírodného kúpaliska a umelého kúpaliska obsahuje
a) identifikačné údaje prevádzkovateľa prírodného kúpaliska alebo umelého kúpaliska,
b) druh a spôsob poskytovania služieb,
c) základné údaje o vode na kúpanie,
d) spôsob a frekvenciu sledovania kvality vody,
e) kapacitu kúpaliska,
f) spôsob a frekvenciu výmeny vody v bazénoch,
g) spôsob zdravotného zabezpečovania vody v bazénoch,
h) spôsob a frekvenciu čistenia bazénov,
i) zásady prevádzky a údržby zariadení kúpaliska,
j) spôsob zneškodňovania odpadových vôd a tuhého odpadu,
k) zásady správania návštevníkov kúpaliska,
l) spôsob zabezpečovania a poskytovania prvej pomoci a vybavenie skrinky na prvú pomoc,
m) spôsob zabezpečenia dozoru podľa § 12 ods. 2.
(2) V prevádzkovom poriadku prírodného kúpaliska je zahrnutý aj rozsah vykonávania vodných športov.

§ 14
Zrušovacie ustanovenie

Zrušuje sa Vyhláška Ministerstva zdravotníctva Slovenskej republiky č. 30/2002 Z.z. v znení  Vyhlášky Ministerstva zdravotníctva Slovenskej republiky č. 146/2004 Z.z. o požiadavkách na vodu  na kúpanie, kontrolu kvality vody na kúpanie a na kúpaliská. 

§ 15
Záverečné ustanovenie 

      Touto vyhláškou sa transponuje právny akt Európskych spoločenstiev uvedený v prílohe č. 2.

§ 16

Účinnosť

Táto vyhláška nadobúda účinnosť .....................

Rudolf Zajac v. r.

Príloha č.1
k vyhláške č. ...../......... Z. z.

UKAZOVATELE KVALITY VODY NA KÚPANIE, ICH MEDZNÉ HODNOTY A ROZSAH A POČETNOSŤ KONTROLY KVALITY VODY NA KÚPANIE

1. Prírodné kúpaliská
1.1.  Odbery vzoriek vody sa vykonávajú v miestach s najvyššou koncentráciou kúpajúcich sa alebo na miestach vyhradených na kúpanie a na iných miestach významných na určenie charakteru všetkých zdrojov znečistenia s ohľadom na vzdialenosť od kúpajúcich sa, epidemiologickú situáciu a technické podmienky odberu vzoriek vody.
1.2.  Vzorky vody na fyzikálno-chemickú analýzu a biologickú analýzu sa odoberajú vo vrstve vody 0 cm do 30 cm od hladiny zariadením na hlbinný odber vody najmenej na jednom stálom mieste odberu. Ak sa vo vode vyskytuje sinicový vodný kvet, na jeho kvantitatívny rozbor, ako aj na zistenie množstva chlorofylu a, sa odoberie ďalšia vzorka v mieste jeho najväčšieho výskytu. Vzorky na mikrobiologickú analýzu sa odoberajú načretím do sterilnej nádoby vo vrstve vody  0 cm do 10 cm od hladiny na stálom mieste odberu. Ak je breh prírodného kúpaliska dlhší ako 1 km, alebo ak to vyžadujú hydromorfologické pomery (záliv, hrádza, prítok), počet miest odberu možno zvýšiť.
1.3.  Medzná hodnota ukazovateľa uvedeného pod č. 8 v tabuľke č. 1  50µg/l platí pri prevahe siníc v planktóne a 75µg/l pri prevahe rias v planktóne.
1.4.  Ukazovatele uvedené pod č. 10, 12 až 16 v tabuľke č. 1 sa vyšetrujú organolepticky; laboratórne sa vyšetrujú len pri pozitívnych výsledkoch organoleptického vyšetrenia.
1.5.  Na zisťovanie ukazovateľa uvedeného pod č. 27 v tabuľke č. 1 sa použijú testy toxicity na všetky tri trofické úrovne (producenty, konzumenty, deštruenty); pri vizuálnej identifikácii sinicového vodného kvetu sa musí ako jeden z testovacích organizmov použiť Thamnocephalus platyurus.
1.6.  Pri výbere metód na stanovenie ukazovateľov uvedených pod č. 1 až 4 a č. 14, 17, 21, 22, 25 a 26 v tabuľke č. 1 sa postupuje podľa slovenskej technickej normy.) Ukazovateľ uvedený pod č. 5 v tabuľke č. 1 sa zisťuje kultiváciou a ukazovateľ uvedený pod č. 11 sa zisťuje elektrometricky s kalibráciou pri pH 7 a 9.

Tabuľka č.1 
Číslo
ukaz.	Ukazovateľ	Symbol	Jednotka	Medzná hodnota	Frekvencia vyšetrenia	
1.	Koliformné baktérie	KB	KTJ/100ml	5 000	pred začiatkom
kúpacej sezóny a
počas kúpacej sezóny jedenkrát za
14 dní	
2.	Escherichia coli	EC	KTJ/100ml	500		
3.	Enterokoky
(fekálne streptokoky)	EK	KTJ/100ml	100		
4.	Rod Salmonella 
a ostatné črevné
patogénne baktérie	S	v 100 ml	neprítomné	
pri podozrení na prítomnosť	
5.	Kolifágy	KF	PTJ/500ml	0		
6.	Sinice (cyanobaktérie)	CB	bunky/ml	100 000	pred začiatkom
kúpacej sezóny a 
počas kúpacej
sezóny jedenkrát za
14 dní
	
7.	Riasy	R	jedince/ml	10 000		
8.	Chlorofyl a	Chl-a	μg/l	50 - 75		
9.	Farba	F	mg/l 	20		
10.	Minerálne oleje			bez zisteného filmu na hladine a bez zápachu		
11.	Reakcia vody	pH		6,0 – 9,0		
12. 	Zápach	ZP		bez chemického
a odpudzujúceho zápachu		
13.	Povrchovo aktívne látky	PAL-A	mg/l	0,3 bez peny		
14.	Fenoly	FN1	mg/l	0,05 bez zápachu		
15.	Plávajúce znečistenia	PZ		nezistiteľné		
16.	Priehľadnosť	PR	m	1,0		
17.	Rozpustený kyslík	O2	% nasýtenia	>80		
18.	Sapróbny index	SI-bios		2,2	pred začiatkom kúpacej sezóny a
dvakrát počas kúpacej sezóny	
19.	Celkový dusík	N celk.	mg/l	5		
20.	Celkový fosfor	P celk.	Mg/l	0,05		
21.	Pesticídy	PL	μg/l	0,5	pri zriaďovaní
kúpaliska a pri
podozrení na prítomnosť látky
prítomnosť látky	
22.	Arzén	As	μg/l	50		
23.	Kadmium	Cd	μg/l	15		
24.	ChrómVI	Cr	μg/l	50		
25.	Olovo	Pb	μg/l	50		
26.	Ortuť	Hg	μg/l	2,0		
27.	Celkové kyanidy	CN-celk.	mg/l	0,05		
28.	Ekotoxicita  akútna	Tox-a	% účinku	30	pri podozrení
na prítomnosť látky	

2. Bazény umelých kúpalísk
2.1.  Vzorky vody sa odoberajú vo vrstve vody 10 cm od hladiny. Jedna vzorka sa odoberá na prítoku vody do bazénu a po jednej vzorke z dvoch protiľahlých a súčasne najvzdialenejších miest bazénu.  Ak je zabezpečené dostatočné miešanie vody v celom objeme bazénu, napr. napájaním z veľkého počtu trysiek, alebo ak ide o malé bazény, možno počet odoberaných vzoriek zredukovať. 
2.2.  Pri hodnotení ukazovateľov uvedených pod č. 7 až 10  v tabuľke č. 2 treba zohľadniť prirodzené vlastnosti geotermálnej vody.
2.3.  Medzná hodnota ukazovateľa uvedeného pod č. 14 (vzrast o 0,5 mg/l) sa porovnáva so vzorkou vody odobratej z vody privádzanej do bazénu po jej konečnej úprave.
2.4. Ukazovateľ uvedený pod č. 15 okrem vyšetrenia z vody sa vyšetruje aj zo steru nárastov a sedimentu bazénu.
2.5.  Vyšetrenie ukazovateľa uvedeného pod č. 17 v tabuľke č. 2 zahŕňa vyšetrenie najmenej jednej vzorky sedimentu z jedného bazénu. Prítomnosť  vajíčok helmintov alebo iných vývojových štádií týchto parazitov vo vzorkách je neprípustná. 
2.6.  Ukazovatele uvedené pod č. 18 až 22 sa zisťujú, ak sa používajú príslušné dezinfekčné prostriedky.
2.7.  Pri výbere metód na stanovenie ukazovateľov uvedených pod č. 1 až 3 a ukazovateľov uvedených pod č. 10, 13, 14, 18, 19 v tabuľke č. 2 sa postupuje podľa slovenských technických noriem. 3) Ukazovateľ uvedený pod č. 4 v tabuľke č. 2 sa zisťuje kultiváciou na Baird-Parkerovom agare metódou membránových filtrov, ukazovateľ uvedený pod č. 5 na Cetrimid agare metódou membránových filtrov, ukazovateľ uvedený pod č. 6 na Sabouradov agare metódou membránových filtrov, ukazovateľ uvedený pod č. 11 sa zisťuje elektrometricky s kalibráciou pri pH 6 a 8 a ukazovateľ uvedený pod č. 12 overeným teplomerom.

Tabuľka č.2 
Číslo
ukaz.	Ukazovateľ	Symbol	Jednotka	Medzná hodnota	Frekvencia vyšetrenia	
1.	Koliformné baktérie	KB	KTJ/100ml	500	jedenkrát za 14 dní v bazénoch bez 
recirkulácie vody,
jedenkrát za mesiac v bazénoch
s recirkuláciou vody	
2.	Escherichia coli	EC	KTJ/100ml	50		
3.	Enterokoky
(fekálne streptokoky)	EK	KTJ/100ml	100		
4.	Staphylococcus aureus	SA	KTJ/100ml	0		
5.	Pseudomonas eruginosa	PA	KTJ/100ml	0		
6.	Kvasinky r. Candida	KV	KTJ/100ml	0		
7.	Priehľadnosť	PR	m	dno	jedenkrát za deň	
8.	Farba	F	mg/l	30	jedenkrát za 14 dní v bazénoch bez
recirkulácie vody, jedenkrát za mesiac v bazénoch
s recirkuláciou vody	
9.	Zápach	ZP		bez chemického a odpudzujúceho zápachu		
10.	Zákal	Z	ZF	10		
11.	Reakcia vody	pH		6,5 – 7,5	jedenkrát za deň	
12.	Teplota vody	T	oC	podľa typu bazéna	trikrát za deň	
13.	Chemická 
spotreba kyslíka
manganistanom	CHSKMn	mg/l	3	jedenkrát za 14 dní v bazénoch bez recirkulácie vody, jedenkrát za mesiac v bazénoch
s recirkuláciou vody	
14.	Amónne ióny	NH4+	mg/l	vzrast o 0,5		
15.	Termotolerantné améby	TA	v 10 ml	neprítomné	jedenkrát za dva mesiace	
16.	Rod Salmonella a ostatné črevné patogénne baktérie	S	v 100 ml	neprítomné	pri podozrení na prítomnosť	
17.	Vajíčka helmintov	VH	-	neprítomné v sedimentoch	jedenkrát za dva mesiace	
18.	Voľný chlór	Cl2	mg/l	0,3 – 0,5	trikrát denne 
v bazénoch	
19.	Viazaný chlór	Cl2	mg/l	0,3		
20.	Meď	Cu	mg/l	1,0	pred začiatkom kúpacej sezóny a
dvakrát počas kúpacej sezóny	
21.	Striebro	Ag	mg/l	0,10		
22.	Ozón	O3	mg/l	0,05		

          Príloha č. 2 
k vyhláške č. ..../......... Z. z.

Zoznam transponovaných smerníc

Touto vyhláškou sa úplne transponuje smernica Rady 76/160/EHS zo dňa 8. decembra 1975 týkajúca sa kvality vody určenej na kúpanie.